Praat-Praat | rooi rose Praat-Praat | rooi rose
As jy al met 'n steun of 'n kreun tevrede moes wees as jy vra hoe dit gaan, weet jy hoe moeilik kommunikasie is. Hier is planne om kinders te kry om in volsinne met jou te praat
Ondanks ons beste bedoelings kommunikeer ouers en kinders nie altyd soveel soos ons moet nie. "Tyd is vir almal 'n probleem en die werklikheid is dat dit nie gaan verander nie. Die beste oplossing is om beter luisteraars te raak," sê NikkiBush, ouerskapskenner van Olivedale, Johannesburg. "Dit gebeur dikwels dat ons net met 'n halwe oor luister omdat ons soveel ander goed het om aan te dink." Tog is goeie kommunikasie die hoeksteen van 'n suksesvolle opvoeding. Dit wys ook vir 'n kind dat hy gerespekteer word vir wat hy is en bou selfvertroue.
Nikki sê sy en haar man en twee seuns speel elke aand 'n speletjie aan tafel. Hulle noem dit "Soet en Suur" en elkeen vertel wat die lekkerste ding is wat daardie dag gebeur het. In die volgende rondte praat hulle oor die slegste gebeure en elkeen vertel ook hoe dit hom laat voel het. Niemand mag die verteller onderbreek terwyl hy praat nie. Agterna volg die bespreking en daar word raad gegee of gelukwensings uitgedeel. "Dis ook die ideale geleentheid om morele lesse te leer. My man het vertel hoe vies hy was dat hy in die verkeer vasgesit het en laat vir 'n vergadering was. Hy was gefrustreerd, want dis ongemanierd om laat te wees; dis 'n teken dat jy nie die persoon respekteer as jy laat is nie. So leer kinders waardevolle lesse."
• Vra die regte vrae: Moenie vrae vra wat met 'n "oraait" of "oukei" beantwoord kan word nie, soos "Hoe was jou dag?" nie. Vra liewer: "Wat het julle vandag in kuns gedoen?" "Vertel my van jou toets/ rugbyoefening/wedstryd." "Wat het julle gedoen wat pret was?"
• Beperk oproepe. As jy min tyd het om aan die kinders te bestee, maak 'n reël dat wanneer hulle by jou is, jy vir 'n sekere tyd nie oproepe sal beantwoord nie. 'n Halfuur se toegewyde aandag is beter as twee uur waarin jy ook nog op jou skootrekenaar werk enop die foon praat.
• Speel kaart of bordspeletjies – nie noodwendig ter wille van die kommunikasie nie, maar om saam pret te hê en 'n vertrouensverhouding vir toekomstige kommunikasie op te bou. Dit verlig spanning en maak dit vir die kinders makliker om oor hul gevoelens te praat.
• Doen dinge saam met tieners. Gaan draf, ry fiets, woon mosaïekklasse by. Soms kan julle 'n wonderlike gesprek hê, maar die samesyn is belangrik vir die vestiging van 'n vertrouensverhouding sodat kinders jou met hul gevoelens en probleme sal vertrou. Dit lê die grondslag vir kommunikasie.
• Onthou: Kommunikasie is verbaal sowel as nieverbaal. 'n Drukkie, high five, knipoog of glimlag is ook maniere om te kommunikeer.